
	Асоси таҳияи Барнома 
	Қонуни Ҷумҳурии Тоҷикистон "Дар бораи муомилот бо партовҳои радиоактивӣ", 
Қарори Ҳукумати Ҷумҳурии Тоҷикистон аз 1 августи соли 2014, № 505 "Дар бораи Консепсияи миллии Ҷумҳурии Тоҷикистон оид ба солимгардонии маҳфузгоҳҳои партовҳои коркарди маъдани уран 2014 – 2024"

	Таҳиягарони Барнома
	Вазорати саноат ва технологияҳои нав, 

КВД "Фулузоти нодири Тоҷикистон",

Агентии амнияти ядроӣ ва радиатсионии Академияи илмҳои Ҷумҳурии Тоҷикистон 

	Ҳадафҳои асосии Барнома 
	1. Таъмин намудани амнияти зисти аҳолӣ ва ҳифзи муҳити зист дар минтақаи таъсири объектҳои мероси саноати уранӣ.

2. Муҳайё намудани шароитҳои рушди устувори иқтисодии маҳалҳои ҷойгиршавии объектҳои мероси уранӣ.  

	Вазифаҳои асосӣ
	1. Такмил ва ҳамоҳангсозии заминаи қонунгузорӣ ва меъёрии идоракунии амният ва солимгардонии объектҳои мероси уранӣ, аз ҷумла: 

- муносибгардонӣ ва муқарарсозии меъёрҳои миллии таъмини бехатарӣ ва амалигардонии самарабахши чорабиниҳои солимгардонӣ;

- таҳияи шарту талаботи иҷозатномадиҳӣ; 

- ҷорӣ кардани қоидаҳои гузаронидани экспертизаи байнадмилалӣ; 

- такмили расмиёти арзёбии самарабахшиии чорабиниҳои иҷрошаванда; 

- идоракунии маълумотҳои мониторингӣ, назоратӣ ва ғайра.

2. Ба вуҷуд овардани низоми самараноки назорати бехатарии муомилот бо партовҳои коркарди маъданҳои уранӣ ва идоракунии дарозмуддати бехатари майдонҳои объектҳои мероси уранӣ, аз ҷумла:

- арзёбии вазъ дар асоси гузаронидани барӯйхатгирӣ ва шиносномакунонии объектҳои мероси уранӣ; 

- таҳия ва татбиқи барномаҳои дастгирии низоми иншоотии мониторинг ва назорати техникӣ;  

- таъмини барномаи мониторинги инфиродии ҳайати кормандон ва пешбурди феҳристи бақайдгирии шуоъгирӣ;

- таҳияи нақшаҳои муҳофизати радиатсионӣ зимни иҷрои чорабиниҳо ва барномаҳои назорати институсионалӣ дар давраи баъд аз анҷомёбии фаъолияти солимгардонӣ.

3. Рушди инфрасохтори техникии зерсохторҳо ва иқтидори кадрии оператору танзимгар ҷиҳати амалигардонии самарабахши вазифаҳояшон.

4. Беҳтаргардонии шароитҳои иҷтимоиву иқтисодии зисти аҳолӣ дар ҳудуди минтақаҳои таъсири объектҳои собиқ истеҳсолоти уранӣ.

5. Ташкил кардани шароитҳои меъёриву ҳуқуқӣ ҷиҳати ҷалби сармоягузориҳои байналмилалӣ барои дастгирии барномаҳои фаъолияти солимгардонӣ.

	Маблағҳои зарурӣ ва сарчашмаҳои маблағгузорӣ 
	Татбиқи Барнома аз ҳисоби сарчашмаҳои гуногун, аз ҷумла маблағҳои Буҷети давлатӣ, ҷалби маблағҳои ғайрибуҷетӣ ва кӯмакҳои байналмилалӣ амалӣ карда мешавад. 

Барои амалӣ намудани як қатор вазифаҳои Барнома таъмини мониторинги радиоэкологӣ ва назорати техникӣ аз буҷети ҷумҳуриявӣ трансфертҳои мақсаднок пешбинӣ гардидаанд (дар соли 2015 – 500, 0 ҳазор сомонӣ).

Дар назар аст, ки маблағгузорӣ дар ин самт минбаъд низ идома меёбад, ҳамчунин мувофиқи рӯйхати пешниҳодшавандаи чорабиниҳои аввалиндараҷа афзун мегардад. 

Маблағгузории корҳо оид ба иҷрои вазифаҳои алоҳидаи Барнома бо лоиҳаҳои мушаххас оид ба ҳамкориҳои байналмилалӣ, ҳамчунин дар доираи маблағгузории буҷетӣ барои иҷрои вазифаи оператори майдонҳои мероси уранӣ тибқи рӯйхати пешниҳодшудаи чорабиниҳои аввалиндараҷаи Барномаи мазкур, муайян карда хоҳад шуд. Ҳаҷми мамблағгузории ҳарсолаи Барнома ҳангоми ташаккули буҷет барои соли молиявии дахлдор мутобиқи қонунгузории Ҷумҳурии Тоҷикистон муайян карда мешавад.

Дар назар аст, ки маблағгузории зарурӣ барои ҷиҳозонидани озмоишгоҳҳои ташхисӣ ва таъминоти моддиву техникии фаъолияти ташкилоти оператор (Корхонаи махсусгардонидашудаи КВД "Фулузоти нодири Тоҷикистон") ва озмоишгоҳҳои мақоми тазимкунандаи Ҷумҳурии Тоҷикистон, ҳамчунин омӯзиши мутахассисон асосан аз ҳисоби лоиҳаҳои кӯмаки байналмилалии техникӣ, аз ҷумла дар доираи лоиҳаҳои ҳамкорӣ бо Агентии байналмилалӣ оид ба энергияи атомӣ ва дигар барномаҳо иҷро карда мешавад. 

Хароҷоти амалиётии озмоишгоҳҳо ва гурӯҳҳои назорати санҷишӣ аз ҳисоби Буҷети давлатии Ҷумҳурии Тоҷикистон дар доираи Барномаи мазкур, мисли дигар чорабиниҳои дар замима дарҷгардида, иҷро карда мешаванд.

Дар назар аст, ки корҳо оид ба баҳодиҳии бехатарӣ ва таҳияи асосноккунии техникиву иқтисодии (АТИ) чорабиниҳо, хусусан, барои объектҳои шаҳри Истиқлол, Деҳмой ва чанде дигар, ҳамчунин маблағгузории як қатор чорабиниҳои муҳандисӣ дар доираи барномаҳои комплексии кӯмаки техникии Комиссияи давлатҳои аъзои ИДМ оид ба истифодаи энергияи атом бо мақсадҳои осоишта ва лоиҳаҳои Иттиҳоди Аврупо иҷро карда мешаванд. Ҳамчунин дар назар аст, ки соли 2017 фонди кишварҳои донор таъсис гардида, имкони иҷрои корҳоро барои ба ҳолати бехатар овардани якчанд майдонҳои меросии истеҳсолоти ураниро дар Ҷумҳурии Тоҷикистон медиҳад. Корҳо оид ба таъмини назорати танзимӣ ва техникии ин лоиҳаҳо дар доираи буҷети Барномаи мазкур маблағгузорӣ мегарданд.



	Натиҷаҳои пешбинишаванда
	Дар натиҷаи амалӣ шудани Барномаи мазкур натиҷаҳои пешбинишавандаи зерин ба даст оварда мешаванд:

1. Стандартҳои миллӣ (меъёрҳо ва қоидаҳо), банақшагирӣ ва иҷрокунии чорабиниҳои солимгардонии объектҳои мероси уранӣ мувофиқи таҷрибаи пешқадами ҷаҳонӣ мукаммал гардонида мешаванд. 

2. Барномаи иншоотии мониторинг ва назорати техникӣ, ҳамчунин барномаи муомилот бо партовҳои радиоактивӣ дар майдонҳои меросӣ, чун воситаи дастгирӣ ва таъмини назорати радиатсионӣ, ҳамчунин барои арзёбии самарабахшии иҷрои чорабиниҳои солимгардонӣ таҳия ва муносиб гардонидашуда, мунтазам иҷро карда хоҳанд шуд.

3. Ташкилотҳои (операторҳои) майдонҳои меросии истеҳсолоти уранӣ беҳтар омода мешаванд ва метавонанд самараноктар вазифаҳои назорати бехатарии майдонҳои меросиро иҷро намуда, дар ҳолатҳои садамавӣ сари вақт эътино намоянд, ҳамчунин иттилоотонии мақомоти маҳаллии ҳокимият ва аҳолиро дар масоили банақшагирӣ ва амалисозии лоиҳаҳои фаъолияти солимгардонӣ иҷро намоянд.

4. Дар яқҷоягӣ бо шарикони байналмилалӣ барномаҳои комплексии банақшагирии марҳилавӣ ва амалисозии чорабиниҳои солимгаррдонӣ бо истифода аз фондҳои кӯмакҳои байналмилалӣ, ҳамчунин фондҳои миллӣ таҳия ва тайёр карда мешаванд. Маблағгузории чорабиниҳои назорати танзимӣ ва техникӣ дар доираи Барномаи мазкур имкон медиҳад, ки самарабахшии иҷро ва устувории натиҷаҳои амалисозии лоиҳаҳои кӯмаки байналмилалӣ таъмин карда шаванд.  

5. Низоми такмили тахассус ва омодагардонии кадрҳои миллӣ дар соҳаи банақшагирӣ, амалисозии фаъолияти солимгардонӣ, амнияти радиатсионӣ, муомилот бо партовҳо, дастгирии таҳлилии барномаи мониторинг ва назорати техникӣ ташкил карда мешавад.

6. Низоми иттилоотию таҳлилӣ ва маҳзани маълумот оид ба ҳолати объектҳои мероси уранӣ, маълумотҳои мониторинг ва чорабиниҳои рекултиватсионии амалишаванда (шиносноманоккунонии объектҳои мероси уранӣ) ташкил карда мешавад.

7. Бар асари амалӣ гардидани чорабиниҳо дар доираи Барномаи мазкур дар объектҳои мероси уранӣ идорашавандагии майдонҳои мазкур таъмин хоҳад шуд, ки барои ҷалби маблағҳо ҷиҳати гузаронидани чорабиниҳои солимгардонӣ мусоидат менамояд. Шароитҳои иҷтимоию иқтисодии рушди минтақаҳои аз таъсири объектҳои мероси уранӣ осебдида беҳтаргардида, ҷолибияти сармоягузорӣ барои эҳёи ҳудудҳои ҷойгиршудаи объектҳои мероси уранӣ баланд мегардад, ҳамчунин хавфи таъсироти манфии объектҳои мероси уранӣ ба саломатии одамон ва муҳити зист кам мегардад. 




